Прафесар і не заўважыў, як апынуўся ў альбоме ў К. Туды неўзабаве трапілі перавернутае адбіццё пазалочаных купалоў сабора і сухі шолах крылаў успуджаных галубоў. З дзяўчынкай прыйшлося цяжэй. Яна сядзела на каменным бардзюры фантана, апусціўшы ў ваду босыя ступні і перакінуўшы цераз плячо пышную касу. Але як толькі К. сабраўся перанесці яе ў свой альбом, яна раптам усхапілася і паляцела прэч, тоненькая, лёгкая. К. ледзь паспеў схапіць яе за край чырвонай сукенкі, яна закружылася вакол яго, заляцела ў альбом і засталася на пажаўцелай старонцы.